b'\n_START_ARTICLE_\nTo\xc4\x8dno u podne\n_START_SECTION_\nRadnja\n_START_PARAGRAPH_\nNa dan svog vjen\xc4\x8danja i posljednji dan u slu\xc5\xbebi, Will Kane (Gary Cooper), \xc5\xa1erif grada Hadleyvillea saznaje da se Frank Miller, \xc4\x8dovjek kojeg je prije nekoliko godina poslao u zatvor, vra\xc4\x87a vlakom u podne kako bi se osvetio. Premda isprva napu\xc5\xa1ta grad s novom suprugom Amy (Grace Kelly), Kane se, gonjen jakim unutarnjim osje\xc4\x87ajem odgovornosti, ipak odlu\xc4\x8di vratiti i suprotstaviti Milleru. No, kad od gra\xc4\x91ana koje je godinama \xc5\xa1titio zatra\xc5\xbei pomo\xc4\x87, oni mu redom okre\xc4\x87u le\xc4\x91a i savjetuju ga da pobjegne. Njegovu odluku o ostanku ne razumije ni vlastita supruga, a zamjenik Harvey Pell (Lloyd Bridges) napu\xc5\xa1ta ga. Jedinu podr\xc5\xa1ku Kane ima u nekada\xc5\xa1njoj ljubavi, Meksikanki Helen Ramirez (Katy Jurado)._NEWLINE_Millerova banda \xc4\x8deka gazdu na \xc5\xbeeljezni\xc4\x8dkoj stanici. Miller (Ian MacDonald) kona\xc4\x8dno sti\xc5\xbee i razbojnici polaze u potragu za Kaneom. Amy i Helen su zajedno krenule vlakom iz grada, no Amy u posljednji trenutak odustaje od odlaska i vra\xc4\x87a se u grad kako bi pomogla suprugu. U revolvera\xc5\xa1kom obra\xc4\x8dunu koji slijedi, Kane, uz pomo\xc4\x87 Amy, uspijeva pobiti sve razbojnike. Film zavr\xc5\xa1ava tako \xc5\xa1to ljudi izlaze iz svojih domova, a Kane baca \xc5\xa1erifsku zvijezdu u pra\xc5\xa1inu te s Amy bez rije\xc4\x8di sjeda na zapregu i napu\xc5\xa1ta grad.\n_START_SECTION_\nProdukcija\n_START_PARAGRAPH_\nFilm je snimljen prema pripovijesti Johna W. Cunninghama, "The Tin Star" ("Limena zvijezda"). Austrijsko-ameri\xc4\x8dki redatelj Fred Zinnemann (Odavde do vje\xc4\x8dnosti, \xc4\x8covjek za sva vremena) To\xc4\x8dno u podne je zamislio i re\xc5\xbeirao tako da se vremenski podudara trajanje pri\xc4\x8de i stvarno trajanje filma: radnja po\xc4\x8dinje u 10:35, a zavr\xc5\xa1ava "to\xc4\x8dno u podne", \xc5\xa1to je vrijeme trajanja filma - 85 minuta. Time je Zinnemann postigao stalan rast napetosti, \xc5\xa1to je dodatno poja\xc4\x8dao kori\xc5\xa1tenjem krupnih planova Coopera, iz kojih je izbijao o\xc4\x8daj i osamljenost. Nekoliko antologijskih, vizualno veli\xc4\x8danstvenih scena postigao je kori\xc5\xa1tenjem kamere na kranu, koja se, premda nije u potpunosti bila novost, nije pretjerano koristila u kinematografiji tog vremena. Tako\xc4\x91er je inzistirao na, prema njemu, upe\xc4\x8datljivijoj crno-bijeloj fotografiji._NEWLINE_Film je sniman sa, \xc4\x8dak i za ono vrijeme skromnim bud\xc5\xbeetom od 750.000 dolara, snimanje je trajalo samo 32, a monta\xc5\xbea jo\xc5\xa1 sedam dana.\n_START_SECTION_\nGlazba\n_START_PARAGRAPH_\nGlazbu za film napisao je Dimitri Tiomkin, jedan od najcjenjenijih i najzaposlenijih skladatelja filmske glazbe u tada\xc5\xa1njem Hollywoodu. Stihove za pjesmu "Do Not Forsake Me, Oh My Darlin\' (The Ballad of High Noon)" napisao je Ned Washington, a otpjevao ju je country pjeva\xc4\x8d Tex Ritter, otac glumca Johna Rittera.\n_START_SECTION_\nKritika\n_START_PARAGRAPH_\nPremda danas smatran klasikom i poznat kao omiljeni film ve\xc4\x87ine ameri\xc4\x8dkih predsjednika od Eisenhowera nadalje, To\xc4\x8dno u podne je u vrijeme svog pojavljivanja izazvao brojne kontroverze. Doti\xc4\x8de se brojnih tema koje nisu bile karakteristi\xc4\x8dne za vesterne, kao \xc5\xa1to su odgovornost pojedinca, otu\xc4\x91enje, licemjerje i drugo. Scenarist i producent Carl Foreman zavr\xc5\xa1io je pred Vije\xc4\x87em za protuameri\xc4\x8dko djelovanje zastupni\xc4\x8dkog doma Kongresa, pod optu\xc5\xbebama za komunisti\xc4\x8dku propagandu (bilo je to vrijeme antikomunisti\xc4\x8dke histerije izazvane djelovanjem senatora McCarthyja). Nakon \xc5\xa1to ga je Vije\xc4\x87e proglasilo "nekooperativnim" jer je odbio svjedo\xc4\x8diti protiv kolega iz filmske industrije, Foreman je dospio na "Hollywoodsku crnu listu" te je u\xc5\xa1ao u sukob s drugim producentom filma, Stanleyem Kramerom, nakon \xc4\x8dega je preselio u Englesku jer je "znao da nikad vi\xc5\xa1e ne\xc4\x87e na\xc4\x87i posao u SAD-u"._NEWLINE_Nakon premijere, film je do\xc5\xbeivio kritike nekih va\xc5\xbenih holivudskih imena. John Wayne ga je prezirao jer je slutio (\xc5\xa1to je Foreman kasnije potvrdio kao to\xc4\x8dno) da predstavlja alegoriju za "crnu listu", koju je Wayne, zajedno s prijateljem Howardom Hawksom aktivno podupirao. Godine 1971. Wayne je dao intervju \xc4\x8dasopisu Playboy, u kojem je jo\xc5\xa1 jednom ponovio da mu nije \xc5\xbeao \xc5\xa1to je pomogao da Foreman bude izgnan iz Hollywooda, a To\xc4\x8dno u podne je nazvao "naj-neamerikanskijom stvari koju sam u \xc5\xbeivotu vidio" ("the most un-American thing I\xe2\x80\x99ve ever seen in my whole life")_NEWLINE_Kritiziran je i odabir Coopera za ulogu Kanea, s obzirom da je od partnerice Grace Kelly bio stariji punih 28 godina, te je nazvan prestarim, \xc5\xa1to je i sam smatrao prije prihva\xc4\x87anja uloge._NEWLINE_Na portalu RottenTomatoes.com \xc4\x8dak 96% kriti\xc4\x8dara dalo je filmu pozitivnu ocjenu. Izme\xc4\x91u ostalih, kriti\xc4\x8dar Scott Weinberg nazvao je To\xc4\x8dno u podne "smrtonosno briljantnim vestern-noirom".\n_START_SECTION_\nZarada\n_START_PARAGRAPH_\nTo\xc4\x8dno u podne je u svjetskoj distribuciji zaradio 18 milijuna dolara, \xc5\xa1to je izuzetno dobar rezultat s obzirom na bud\xc5\xbeet od samo 750.000 dolara.\n_START_SECTION_\nNagrade i nominacije\n_START_PARAGRAPH_\nGary Cooper je za ulogu \xc5\xa1erifa Kanea dobio Oscara za najboljeg glavnog glumca. Ironi\xc4\x8dno, nagradu je na dodjeli u velja\xc4\x8di 1953. preuzeo John Wayne jer je Cooper bolovao od \xc4\x8dira. Film je nagra\xc4\x91en i Oscarom za najbolju monta\xc5\xbeu, najbolju originalnu glazbu te za najbolju originalnu pjesmu ("Do Not Forsake Me, Oh My Darlin\'")._NEWLINE_To\xc4\x8dno u podne je Ameri\xc4\x8dki filmski institut (AFI) svrstao na 27. mjesto najboljih filmova svih vremena.\n_START_SECTION_\nNastavak filma i obrade\n_START_PARAGRAPH_\nNastavak filma, High Noon Part II: The Return Of Will Kane, snimljen je 1980., 28 godina nakon originala. \xc5\xa0erifa Kanea utjelovio je Lee Majors. Iste je godine snimljen ZF film Outland, koji se pri\xc4\x8dom naslanja na scenarij filma To\xc4\x8dno u podne; u glavnoj ulozi pojavio se Sean Connery._NEWLINE_Godine 2000. snimljen je remake filma, u kojem su glumili Tom Skerritt i Michael Madsen.'